**NACRT**

**ZAKON O REPREZENTATIVNOSTI SINDIKATA**

**I. OSNOVNE ODREDBE**

**Predmet**

**Član 1**

Ovim Zakonom utvrđuju se uslovi, postupak za utvrđivanje prava na reprezentativnost sindikata, rješavanje po prigovoru i preispitivanje utvrđene reprezentativnosti sindikata i pojedina druga pitanja od značaja za reprezentativnost sindikata.

Zaposleni se po slobodnom izboru organizuju u sindikalne organizacije (u daljem tekstu: sindikat).

**Pojam**

**Član 2**

Sindikatom, u smislu ovog zakona, smatra se:

1) sindikat organizovan kod poslodavca;

2) sindikat organizovan u grani djelatnosti, grupi, odnosno podgrupi djelatnosti, i

3) sindikat organizovan na nivou Crne Gore.

**Status pravnog lica**

**Član 3**

Sindikat stiče svojstvo pravnog lica danom upisa u Registar sindikalnih organizacija (u daljem tekstu: Registar), koji vodi organ državne uprave nadležan za poslove rada (u daljem tekstu: Ministarstvo).

Postupak i način upisa sindikata u Registar, promjenu upisa, sadržinu, način vođenja i brisanje iz Registra, propisuje Ministarstvo.

**Evidencija reprezentativnih Sindikata**

**Član 4**

Ministarstvo vodi Registar reprezentativnih sindikata.

Sindikat kojem je utvrđena reprezentativnost kod poslodavca dužan je da Ministarstvu dostavlja podatke o reprezentativnosti i svakoj promjeni u vezi sa tim radi vođenja evidencije.

Način vođenja, upis i brisanje iz Registra iz stava 1 ovog člana propisuje Ministarstvo.

**Zaštita podataka**

**Član 5**

Podaci na osnovu kojih se utvrđuje reprezentativnost sindikata podliježu zaštiti u skladu sa propisima o zaštiti podataka o ličnosti.

**Prava reprezentativnog sindikata**

**Član 6**

Sindikat kome je utvrđena reprezentativnost, u skladu sa ovim zakonom, ima pravo na:

1) kolektivno pregovaranje i zaključivanje kolektivnog ugovora na odgovarajućem nivou;

2) učešće u rješavanju kolektivnih radnih sporova;

3) učešće u radu Socijalnog savjeta i drugih tripartitnih i multipartitnih tijela na odgovarajućem nivou;

4) učešće u radu organa upravljanja Fonda penzijskog i invalidskog osiguranja Crne Gore, Fonda rada, Fonda za zdravstveno osiguranje Crne Gore i Zavoda za zapošljavanje Crne Gore;

5) druga prava koja su predviđena posebnim zakonima.

Ukoliko je u tijelima iz stava 1 tačka 4 ovog člana predviđen manji broj predstavnika sindikata u odnosu na broj reprezentativnih sindikata na odgovarajućem nivou, primjenjuje se princip rotacije, u skladu sa posebnim sporazumom tih sindikata.

**Zainteresovani sindikat**

**Član 7**

Zainteresovani sindikat je sindikat koji je podnio zahtjev za utvrđivanje reprezentativnosti sindikata a upisan je u Registar.

**II. USLOVI ZA UTVRĐIVANjE REPREZENTATIVNOSTI SINDIKATA**

**Uslovi**

**Član 8**

Reprezentativnost sindikata utvrđuje se na osnovu opštih i posebnih uslova propisanih ovim zakonom.

**﻿**

**Opšti uslovi**

**Član 9**

Opšti uslovi za utvrđivanje reprezentativnosti sindikata su:

1) da je upisan u Registar, u skladu sa ovim zakonom;

2) da je nezavisan od državnih organa, poslodavaca, odnosno političkih partija;

3) da se finansira iz članarine i drugih izvora.

Ako sindikalni predstavnik aktivno učestvuje u radu državnih organa kao nosilac javnih ovlašćenja; ako se nalazi na radnim mjestima kod poslodavaca na kojima ima ovlašćenja upravljanja; odnosno ako je član organa političkih partija ili se nalazi na izbornoj listi kao kandidat političke partije, uslov nezavisnosti iz stava 1 tačka 2 ovog člana nije ispunjen.

Ograničenje iz stava 2 ovog člana ne odnosi se na sindikalnog predstavnika kod poslodavca koji obavlja djelatnost radi sticanja dobiti u organu koji nadzire vođenje poslova (nadzorni odbor, upravni odbor, drugo odgovarajuće tijelo), odnosno u javnoj ustanovi, saglasno posebnom zakonu.

Ispunjenost opštih uslova iz stava 1 ovog člana cijeni se na osnovu sljedećih dokaza:

- potvrde o upisu u Registar;

- izjave sindikalnog predstavnika da nije nosilac javnih ovlašćenja u državnim organima; da nema upravljačka ovlašćenja kod poslodavaca; odnosno da nije član organa političkih partija i da se ne nalazi na izbornoj listi kao kandidat političke partije;

- statuta, odnosno pravila sindikalne organizacije;

- izjave sindikata o načinu finansiranja.

**Poseban uslov za utvrđivanje reprezentativnosti sindikata kod poslodavca**

**Član 10**

Poseban uslov za utvrđivanje reprezentativnosti sindikata kod poslodavca je da sindikat čini najmanje 20% zaposlenih od ukupnog broja zaposlenih kod poslodavca.

Ukupan broj zaposlenih kod poslodavca utvrđuje se na osnovu potvrde, koju je na zahtjev zainteresovanog sindikata dužan da izda poslodavac u roku od sedam dana od dana podnošenja zahtjeva.

**Utvrđivanje reprezentativnosti granskih sindikata**

**Član 11**

Sindikat na nivou grane djelatnosti, grupe, odnosno podgrupe djelatnosti je reprezentativan ako, pored opštih uslova propisanih ovim zakonom, ima najmanje 15% zaposlenih od ukupnog broja zaposlenih u grani djelatnosti, grupi, odnosno podgrupi djelatnosti.

**Utvrđivanje reprezentativnosti sindikata na nivou Crne Gore**

**Član 12**

Sindikat na nivou Crne Gore je reprezentativan, ako:

- ispunjava uslove iz člana 9 ovog zakona;

- je u taj sindikat udruženo najmanje pet reprezentativnih sindikata na nivou grane djelatnosti, grupe, odnosno podgrupe djelatnosti i

- taj sindikat čini najmanje 10% zaposlenih od ukupnog broja zaposlenih u Crnoj Gori.

**Dokazivanje ispunjenosti posebnog uslova za utvrđivanje reprezentativnosti sindikata kod statusne promjene** **odnosno promjene većinskog vlasništva nad kapitalom pravnog lica**

**Član 13**

U slučaju promjene oblika obavljanja privrednih djelatnosti, odnosno promjene većinskog vlasništva nad kapitalom sindikalne organizacije zadržavaju status pod pod istim uslovima koji su postojali na dan promjene oblika obavljanja privrednih djelatnosti, odnosno promjene većinskog vlasništva nad kapitalom ili drugog pravnog lica, ukoliko su ispunjeni uslovi za osnivanje sindikalne organizacije, u skladu sa ovim zakonom.

**Dokazivanje ispunjenosti posebnog uslova za utvrđivanje reprezentativnosti sindikata**

**Član 14**

Pod dokazom o ispunjenju posebnog uslova iz člana 10 stav 1, člana 11 i člana 12 stav 1 alineja 3 ovog zakona smatra se akt koji sadrži: ime i prezime, broj lične karte i svojeručni potpis zaposlenog o dobrovoljnom prihvatanju članstva kod zainteresovanog sindikata.

Ukoliko zainteresovani sindikat podnese dokaz iz stava 1 ovog člana za zaposlenog koji je već član drugog sindikata, na odgovarajućem nivou, dužan je da dostavi i pisanu izjavu zaposlenog o istupanju iz tog sindikata.

Dokazi o ispunjenosti uslova iz člana 9 ovog zakona utvrđuju se prema podacima raspoloživim na dan podnošenja zahtjeva za utvrđivanje reprezentativnosti.

**Utvrđivanje broja zaposlenih**

**Član 15**

Ukupan broj zaposlenih u grani djelatnosti, grupi, odnosno podgrupi djelatnosti, kao i na nivou Crne Gore, u smislu čl. 11 i 12 ovog zakona, utvrđuje se na osnovu podataka organa državne uprave nadležnog za statistiku za godinu koja prethodi godini u kojoj se utvrđuje reprezentativnost sindikata.

**Više reprezentativnih sindikata**

**Član 16**

Ako postoje dva ili više reprezentativnih sindikata na odgovarajućem nivou, za koje je utvrđena reprezentativnost u skladu sa ovim zakonom, svi sindikati imaju prava iz člana 6 ovog zakona.

**Sporazumno udruživanje više sindikata radi postizanja reprezentativnosti**

**Član 17**

Sindikati koji ne ispunjavaju uslove reprezentativnosti u skladu sa ovim zakonom mogu zaključiti sporazum o udruživanju sa drugim sindikatima.

**III. POSTUPAK ZA UTVRĐIVANjE REPREZENTATIVNOSTI SINDIKATA**

**Organ nadležan za utvrđivanje reprezentativnosti sindikata kod poslodavca**

**Član 18**

Reprezentativnost sindikata kod poslodavca utvrđuje direktor na predlog Komisije za utvrđivanje reprezentativnosti sindikata (u daljem tekstu: Komisija).

Komisiju čine po dva predstavnika: poslodavca, reprezentativnog sindikata ako postoji kod tog poslodavca i zainteresovanog sindikata.

U Komisiji iz stava 2 ovog člana, umjesto predstavnika reprezentativnog sindikata, odnosno zainteresovanog sindikata kod poslodavca, na zahtjev tih sindikata mogu biti predstavnici sindikata na granskom nivou, odnosno na nivou Crne Gore u koji je ta sindikalna organizacija udružena.

Ukoliko poslodavac ne može odrediti predstavnike iz stava 2 ovog člana to mogu biti, u ime poslodavca, predstavnici reprezentativnog udruženja poslodavca u kojem je učlanjen poslodavac.

Komisiju je dužan da obrazuje direktor u roku od pet radnih dana od dana podnošenja zahtjeva za utvrđivanje reprezentativnosti sindikata, i odredi predsjednika Komisije.

Način rada i odlučivanja Komisije bliže se uređuje poslovnikom o radu Komisije.

**Zahtjev za utvrđivanje reprezentativnosti sindikata kod poslodavca**

**Član 19**

Zahtjev za utvrđivanje reprezentativnosti sindikata kod poslodavca podnosi se poslodavcu.

Uz zahtjev za utvrđivanje reprezentativnosti iz stava 1 ovog člana sindikat podnosi dokaze o ispunjenosti opštih i posebnih uslova iz čl. 9, 10 i 14 ovog zakona.

**Predlog Komisije i donošenje rješenja**

**Član 20**

Komisija u roku od sedam dana od dana obrazovanja sačinjava predlog većinom glasova svojih članova.

Direktor donosi rješenje o utvrđivanju reprezentativnosti sindikata u roku od sedam dana od dana dostavljanja predloga Komisije.

**Provjera utvrđene reprezentativnosti kod poslodavca ﻿**

**Član 21**

Ako zainteresovani sindikat kod poslodavca smatra da reprezentativnost sindikata nije utvrđena u skladu sa ovim zakonom ili mu rješenje nije dostavljeno u roku od osam dana od dana donošenja rješenja iz člana 20 stav 2 ovog zakona, ima pravo da podnese prigovor Odboru za utvrđivanje reprezentativnosti sindikata (u daljem tekstu: Odbor).

Prigovor iz stava 1 ovog člana se podnosi u roku od sedam dana od dana dostavljanja rješenja, odnosno od dana isteka roka za dostavljanje rješenja.

Zainteresovani sindikat može Odboru podnijeti prigovor i u slučaju ako direktor nije obrazovao Komisiju i odredio predsjednika Komisije u smislu člana 18 ovog zakona i ako poslodavac ne izda potvrdu u roku iz člana 10 stav 2 ovog zakona.

Prigovor iz stava 3 ovog člana podnosi se u roku od 15 dana od dana isteka roka iz člana 10 stav 2 ovog zakona, odnosno iz člana 18 stav 5 ovog zakona.

**Podnošenje prigovora zainteresovanog sindikata kod poslodavca**

**Član 22**

Uz prigovor iz člana 21 ovog zakona zainteresovani sindikat podnosi dokaze o ispunjenosti opštih i posebnih uslova za utvrđivanje reprezentativnosti iz čl. 9, 10 i 14 ovog zakona i dokaze da se prethodno obratio poslodavcu, odnosno rješenje na koje podnosi prigovor.

**Razmatranje prigovora zainteresovanog sindikata kod poslodavca**

**Član 23**

Po prigovoru zainteresovanog sindikata kod poslodavca, iz člana 21 ovog zakona, u drugom stepenu rješava ministar nadležan za poslove rada (u daljem tekstu: ministar) na predlog Odbora.

Odbor je dužan da u roku od 30 dana od dana podnošenja prigovora zainteresovanog sindikata dostavi ministru predlog za rješavanje po prigovoru.

Ministar može da zahtijeva od Odbora preispitivanje predloga za rješavanje po prigovoru, u roku od osam dana od dana dostavljanja predloga, ako ocijeni da nijesu utvrđene sve činjenice od značaja za rješavanje po prigovoru.

Odbor je dužan da se izjasni o zahtjevu iz stava 3 ovog člana i ministru dostavi konačan predlog u roku od osam dana od dana dostavljanja zahtjeva za preispitivanje predloga Odbora.

Rješenje po prigovoru zainteresovanog sindikata kod poslodavca donosi ministar u roku od 15 dana od dana podnošenja predloga Odbora, odnosno u roku od osam dana od dana otklanjanja nedostataka iz stava 3 ovog člana.

Poslodavac je dužan da po rješenju iz stava 5 ovog člana postupi u roku od 15 dana od dana dostavljanja rješenja, ukoliko rješenjem nije određen drugi rok.

Protiv rješenja iz stava 1 ovog člana može se pokrenuti upravni spor u roku od 15 dana od dana dostavljanja rješenja.

**Utvrđivanje reprezentativnosti sindikata na granskom nivou i na nivou Crne Gore ﻿**

**Član 24**

Reprezentativnost sindikata na nivou Crne Gore, odnosno grani djelatnosti, grupi, odnosno podgrupi djelatnosti utvrđuje ministar, na predlog Odbora, u skladu sa ovim zakonom.

**Podnošenje zahtjeva za utvrđivanje reprezentativnosti sindikata na granskom nivou i na nivou Crne Gore ﻿**

**Član 25**

Zahtjev za utvrđivanje reprezentativnosti sindikata na granskom nivou i na nivou Crne Gore podnosi se Odboru.

Uz zahtjev iz stava 1 ovog člana sindikat podnosi dokaze o ispunjenosti opštih i posebnih uslova za utvrđivanje reprezentativnosti sindikata iz čl. 9, 11, 12 i 14 ovog zakona.

**Razmatranje zahtjeva**

**Član 26**

U postupku utvrđivanja reprezentativnosti sindikata na granskom nivou i na nivou Crne Gore, Odbor utvrđuje da li su zahtjev i dokazi podnijeti u skladu sa članom 25 ovog zakona.

Ako Odbor utvrdi da nijesu podnešeni neophodni dokazi u smislu stava 1 ovog člana zatražiće od podnosioca zahtjeva da u roku od 15 dana od dana prijema obavještenja otkloni uočene nedostatke.

Podnosilac zahtjeva dužan je da u roku od 15 dana, na zahtjev Odbora, dostavi i pristupnice sindikatu, izjave o istupanju iz sindikata, odnosno sporazume i druge dokaze o pristupanju zainteresovanom sindikatu.

**Rješenje o odbijanju zahtjeva**

**Član 27**

Ako podnosilac zahtjeva ne otkloni nedostatke, odnosno ne dostavi tražene dokaze u roku iz člana 26 st. 2 i 3 ovog zakona ministar, na predlog Odbora, donosi rješenje o odbijanju zahtjeva.

Protiv rješenja iz stava 1 ovog člana može se pokrenuti upravni spor u roku od 15 dana od dana dostavljanja rješenja.

**Razmatranje predloga Odbora**

**Član 28**

Odbor je dužan da predlog o utvrđivanju reprezentativnosti sindikata dostavi ministru u roku od 30 dana od dana podnošenja zahtjeva.

Ministar može da zahtijeva od Odbora preispitivanje predloga o utvrđivanju reprezentativnosti, u roku od osam dana od dana dostavljanja predloga, ako ocijeni da nijesu utvrđene sve činjenice za utvrđivanje reprezentativnosti sindikata.

Odbor je dužan da se izjasni o zahtjevu iz stava 2 ovog člana i ministru dostavi konačan predlog, u roku od tri radna dana od dana dostavljanja zahtjeva za preispitivanje predloga Odbora.

**Sastav Odbora**

**Član 29**

Odbor obrazuje ministar i čine ga: dva predstavnika Vlade Crne Gore (u daljem tekstu: Vlada), dva predstavnika reprezentativne sindikalne organizacije u Crnoj Gori i dva predstavnika reprezentativnog udruženja poslodavaca u Crnoj Gori.

Ako postoji više reprezentativnih organizacija sindikata ili poslodavaca broj predstavnika iz stava 1 ovog člana određuje se primjenom sistema rotacije na osnovu zaključenog sporazuma.

Članovi Odbora treba da imaju:

* visoku stručnu spremu 240 ECTS iz oblasti prava;
* tri godine radnog iskustva na poslovima iz oblasti radnog zakonodavstva.

Predstavnike Vlade imenuje Vlada na predlog ministra, predstavnike sindikata određuje reprezentativni sindikat, a predstavnike poslodavaca određuje reprezentativno udruženje poslodavaca u skladu sa svojim aktima.

**Mandat članova Odbora**

**Član 30**

Mandat članova Odbora traje četiri godine i isti mogu biti ponovo imenovani.

Mandat članova Odbora može prestati i prije isteka roka iz stava 1 ovog člana, saglasno aktu Vlade, aktu reprezentativnog sindikata, odnosno reprezentativnog udruženja poslodavaca.

Članu Odbora koji je izabran nakon prestanka mandata člana Odbora iz stava 2 ovog člana mandat traje do isteka mandata članova Odbora.

**Način rada Odbora**

**Član 31**

Odbor odlučuje većinom glasova članova Odbora s tim da je za odluku glasao najmanje po jedan predstavnik Vlade, reprezentativnog sindikata, odnosno reprezentativnog udruženja poslodavaca.

Način rada i odlučivanja Odbora bliže se uređuje poslovnikom o radu Odbora.

Članovima Odbora i sekretaru Odbora pripada naknada za rad u skladu sa posebnim aktom ministra rada.

Administrativno-stručne poslove za potrebe Odbora obavlja Ministarstvo.

**Donošenje rješenja**

**Član 32**

Rješenje o utvrđivanju reprezentativnosti sindikata donosi ministar u roku od 15 dana od dana podnošenja predloga Odbora, odnosno u roku od osam dana od dana otklanjanja nedostataka u smislu člana 26 ovog zakona.

Protiv rješenja iz stava 1 ovog člana može se pokrenuti upravni spor u roku od 15 dana od dana dostavljanja rješenja podnosiocu zahtjeva.

**IV. PREISPITIVANJE UTVRĐENE REPREZENTATIVNOSTI SINDIKATA**

**Preispitivanje utvrđene reprezentativnosti sindikata kod poslodavca**

**Član 33**

Preispitivanje utvrđene reprezentativnosti sindikata kod poslodavca može se pokrenuti na zahtjev sindikata kod tog poslodavca, koji je upisan u Registar, ili na inicijativu poslodavca ali ne prije isteka roka od šest mjeseci od prethodno utvrđene reprezentativnosti.

Zahtjev, odnosno inicijativa za preispitivanje utvrđene reprezentativnosti sindikata kod poslodavca podnosi se Komisiji koja se obrazuje u skladu sa članom 18 ovog zakona.

Zahtjev, odnosno inicijativa sadrži: naziv sindikata, razloge zbog kojih se zahtijeva preispitivanje utvrđene reprezentativnosti sindikata i dokaze iz čl. 9, 10 i 14 ovog zakona.

Komisija je dužna da, u roku od osam dana od dana prijema zahtjeva, odnosno pokretanja inicijative iz stava 2 ovog člana, obavijesti sindikat čija se reprezentativnost preispituje i zatraži da dostavi dokaze o ispunjavanju uslova reprezentativnosti u skladu sa ovim zakonom.

Sindikat je dužan da, u roku od osam dana od dana prijema obavještenja iz stava 4 ovog člana dostavi dokaze o ispunjavanju uslova reprezentativnosti.

Komisija je dužna da donese odluku u roku od sedam dana od dana dostavljanja dokaza iz stave 5 ovog člana.

**Preispitivanje utvrđene reprezentativnosti sindikata na granskom nivou i na nivou Crne Gore**

**Član 34**

Preispitivanje utvrđene reprezentativnosti sindikata na granskom nivou može se pokrenuti na zahtjev, odnosno inicijativu sindikata osnovanog na nivou grane djelatnosti, grupe, odnosno podgrupe djelatnosti koji je upisan u Registar ali ne prije isteka dvije godine od prethodno utvrđene reprezentativnosti.

Preispitivanje utvrđene reprezentativnosti sindikata na nivou Crne Gore može se pokrenuti na zahtjev, odnosno inicijativu sindikata osnovanog na nivou Crne Gore koji je upisan u Registar ali ne prije isteka tri godine od prethodno utvrđene reprezentativnosti.

Zahtjev, odnosno inicijativa iz st. 1 i 2 ovog člana podnosi se Odboru iz člana 29 ovog zakona, i sadrži: naziv sindikata, razloge zbog kojih se zahtjeva preispitivanje utvrđene reprezentativnosti sindikata.

Reprezentativni sindikat iz stava 1 ovog člana uz zahtjev, odnosno inicijativu prilaže i dokaze iz čl. 9, 11 i 14 ovog zakona.

Reprezentativni sindikat iz stava 2 ovog člana uz zahtjev, odnosno inicijativu prilaže i dokaze iz čl. 9, 12 i 14 ovog zakona.

Odbor je dužan da, u roku od osam dana od dana prijema zahtjeva, odnosno inicijative iz st.1 i 2 ovog člana, obavijesti sindikat čija se reprezentativnost preispituje i zatraži da dostavi dokaze o ispunjavanju uslova reprezentativnosti, u skladu sa ovim zakonom.

Sindikat čija se reprezentativnost preispituje dužan je da dostavi Odboru dokaze o ispunjavanju uslova reprezentativnosti, u roku od 15 dana od dana prijema obavještenja iz stava 6 ovog člana.

Odbor je dužan da donese odluku u roku od 30 dana od dana dostavljanja dokaza iz stava 7 ovog člana.

**Preispitivanje utvrđene reprezentativnosti sindikata na granskom nivou i na nivou Crne Gore od strane Ministarstva po službenoj dužnosti**

**Član 35**

Preispitivanje utvrđenereprezentativnosti sindikata na granskom nivou i na nivou Crne Gore može pokrenuti Ministarstvo po službenoj dužnosti.

Preispitivanje iz stave 1 ovog člana vrši se na osnovu predloga koji sadrži: naziv sindikata, nivo osnivanja i razloge zbog kojih se zahtijeva preispitivanje utvrđenereprezentativnosti sindikata.

Predlog iz stava 2 ovog člana podnosi se Odboru iz člana 29 ovog zakona.

Odbor je dužan da, u roku od osam dana od dana prijema predloga iz stava 2 ovog člana, obavijesti sindikat čija se reprezentativnost preispituje i zatraži da dostavi dokaze o ispunjavanju uslova reprezentativnosti, u skladu sa ovim zakonom.

Sindikat čija se reprezentativnost preispituje dužan je da dostavi Odboru dokaze o ispunjavanju uslova reprezentativnosti, u roku od 15 dana od dana prijema obavještenja iz stava 4 ovog člana.

Odbor je dužan da donese odluku u roku od 30 dana od dana dostavljanja dokaza iz stave 5 ovog zakona.

**Brisanje iz Registra**

**Član 36**

Ukoliko sindikat iz čl. 33, 34 i 35 ovog zakona ne dostavi dokaze o ispunjavanju uslova reprezentativnosti, sindikat se briše iz Registra reprezentativnih sindikata, na osnovu rješenja kojim je utvrđen prestanak važenja utvrđene reprezentativnosti sindikata, u skladu sa propisom iz člana 4 ovog zakona.

Ukoliko se u postupku preispitivanja reprezentativnosti utvrdi da sindikat ne ispunjava uslove iz čl. 9, 10 i 14 ovog zakona sindikat se briše iz Registra reprezentativnih sindikata, na osnovu rješenja kojim je utvrđen prestanak važenja utvrđene reprezentativnosti sindikata, u skladu sa propisom iz člana 4 ovog zakona.

Rješenje iz st. 1 i 2 ovog člana donosi ministar u roku od 30 dana od dana dostavljanja predloga Odbora za brisanje iz Registra reprezentativnih sindikata.

**V. NADZOR**

**Član 37**

Nadzor nad primjenom ovog zakona vrši organ uprave nadležan za inspekcijske poslove preko Inspekcije rada.

**VI. KAZNENE ODREDBE**

**Prekršaj za poslodavca**

**Član 38**

Novčanom kaznom od 500 do 2.000 eura kazniće se za prekršaj pravno lice, ako:

1) ne izda potvrdu na osnovu zahtjeva zainteresovanog sindikata u roku od sedam dana od dana podnošenja zahtjeva (član 10 stav 2);

2) ne obrazuje Komisiju i ne odredi predsjednika u roku od pet radnih dana od dana podnošenja zahtjeva za utvrđivanje reprezentativnosti sindikata (član 18 stav 5);

3) ne izvrši rješenje po prigovoru zainteresovanog sindikata u roku od 15 dana od dana dostavljanja rješenja, ukoliko rješenjem nije određen drugi rok (član 23).

Za prekršaj iz stava 1 ovog člana kazniće se i odgovorno lice u pravnom licu novčanom kaznom od 50 eura do 200 eura.

Za prekršaj iz stava 1 ovog člana kazniće se preduzetnik novčanom kaznom od 150 eura do 400 eura.

**Prekršaj za sindikat**

**Član 39**

Novčanom kaznom od 250 do 1.000 eura kazniće se za prekršaj sindikat, ako:

1. dostavi netačne dokaze u smislu člana 9 ovog zakona;
2. dostavi netačne dokaze u smislu člana 14 ovog zakona;
3. ne odredi predstavnika Komisije u smislu člana 18 stav 2 ovog zakona;
4. ne dostavi dokaze o ispunjavanju uslova reprezentativnosti u roku od osam dana od dana prijema zahtjeva, odnosno inicijative koja sadrži naziv sindikata, razloge zbog kojih se zahtijeva preispitivanje utvrđenereprezentativnosti sindikata i dokaze koji na to ukazuju (član 33 stav 5);
5. ne dostavi Odboru dokaze o ispunjavanju uslova reprezentativnosti, u roku od 15 dana od dana prijema zahtjeva odnosno inicijative za preispitivanje utvrđenereprezentativnosti sindikata (član 34 stav 7).

Za prekršaj iz stava 1 ovog člana kazniće se i odgovorno lice u sindikatu novčanom kaznom od 50 eura do 100 eura.

**VII. PRELAZNE I ZAVRŠNE ODREDBE**

**Rok za obrazovanje Odbora**

**Član 40**

Odbor iz člana 29 ovog zakona obrazovaće se u roku od 30 dana od dana stupanja na snagu ovog zakona.

Do obrazovanja Odbora iz stava 1 ovog člana, poslove Odbora obavljaće dosadašnji članovi.

Zaključivanje sporazuma

Član 41

Reprezentativni sindikati će zaključiti sporazum iz člana 6 stav 2 i člana 29 stav 2 ovog zakona u roku od 30 dana od dana stupanja na snagu ovog zakona.

**Započeti postupci**

**Član 42**

Postupci za utvrđivanje prava na reprezentativnost sindikata započeti prije stupanja na snagu ovog zakona, okončaće se po propisima koji su bili na snazi do dana stupanja na snagu ovog zakona.

**Usklađivanje propisa**

**Član 43**

Propisi donijeti na osnovu ovog zakona uskladiće se sa ovim zakonom u roku od 90 dana od dana stupanja na snagu ovog zakona.

Izbor reprezentativnih sindikata u organu upravljanja

Član 44

Predstavnici reprezentativnih sindikata u organe upravljanja Fonda penzijskog i invalidskog osiguranja Crne Gore, Fonda rada, Fonda za zdravstveno osiguranje Crne Gore i Zavoda za zapošljavanje Crne Gore izabraće se u skladu sa ovim zakonom u roku od 30 dana od dana zaključivanja sporazuma iz člana 41 ovog zakona.

Do izbora članova organa upravljanja iz stava 1 ovog člana funkciju člana organa upravljanja – predstavnika sindikata obavljaće dosadašnji članovi.

**Prestanak važenja**

**Član 45**

Danom stupanja na snagu ovog zakona prestaje da važi Zakon o reprezentativnosti sindikata (“Službeni list CG”, br. 26/10 i 36/13).

**Stupanje na snagu**

**Član 46**

Ovaj zakon stupa na snagu osmog dana od dana objavljivanja u "Službenom listu Crne Gore".